Pernille Harder
Pernille Harder er en dansk fodboldspiller, der spiller for den tyske klub Bayern München og for det danske landshold. Hun har spillet i alt 145 landskampe og scoret 71 mål for Danmark (pr. 7. august 2023). Pernille Harder har rekorden for flest scorede mål på det danske landshold, og hun er to gange blevet kåret til Europas bedste kvindelige fodboldspiller af UEFA (i 2018 og 2020). Med det danske landshold nåede hun finalen ved EM i fodbold i 2017.
Pernille Harder startede sin seniorkarriere i Viborg, hvor hun spillede fra 2007 til 2010, inden hun skiftede til Skovbakken. I 2012 blev hun solgt til den svenske klub Linköping, hvor hun fik stor succes. Med Linköping vandt bl.a. hun den svenske pokalturnering i 2014 og 2015 samt det svenske mesterskab i 2016, ligesom hun i sine i alt 112 kampe for klubben scorede 91 mål. I både 2015 og 2016 blev hun kåret til årets spiller i Sverige.
Flere storklubber havde nu fået øje på den driblestærke og målfarlige angriber, og i 2016 blev Pernille Harder solgt til den tyske klub Wolfsburg. Med Wolfsburg vandt hun The Double (dvs. både mesterskabet og pokalturneringen) fire år i træk, ligesom hun deltog i to Champions League-finaler (i 2018 og 2020); begge blev dog tabt. I sæsonerne 2017/2018 og 2019/2020 blev hun topscorer i kvindernes Bundesliga med hhv. 17 og 27 mål.
I september 2020 blev Pernille Harder købt af Chelsea for 250.000 pund, og hun blev dermed den indtil da dyreste kvindelige fodboldspiller. Med Chelsea vandt Pernille Harder det engelske mesterskab og Women's FA Cup tre gange i træk (2021, 2022 og 2023), inden hun i juni 2023 skrev under på en treårig kontrakt med Bayern München.
Pernille Harder spillede 41 kampe (22 mål) for diverse ungdomslandshold i årene 2007-2011 og fik allerede som 16-årig debut på A-landsholdet. Det skete den 24. oktober 2009 i en VM-kvalifikationskamp mod Georgien. Danmark vandt kampen 15-0, og Pernille Harder scorede 3 af målene. I 2016 blev hun udnævnt til holdets anfører.
Pernille Harder har deltaget i EM-slutrunden i 2013, hvor Danmark nåede frem til semifinalen, i EM-slutrunden i 2017, hvor Danmark fik sølv, og i EM-slutrunden i 2022 (udsat fra 2021 pga. coronapandemien). I EM-finalen mellem Holland og Danmark i 2017 udlignede hun til 2-2; Holland endte dog med at vinde kampen 4-2. Ved VM i 2023, hvor landsholdet nåede ottendedelsfinalen, spillede hun alle Danmarks fire kampe og scorede mod Haiti i gruppespillet.
Pernille Harder er blevet tildelt adskillige priser, bl.a. Årets Talent i 2010, Årets Kvindelige Fodboldspiller kåret af Spillerforeningen i 2012, 2015, 2016, 2017, 2018, 2019 og 2020, Årets Kvindelige Fodboldspiller kåret af DBU i 2015 og 2018 og Europas bedste kvindelige fodboldspiller kåret af UEFA i 2018 og 2020.